****

**Poziv k pripravi poročil za nadzorne svete/upravne odbore**

**Spoštovani člani združenja!**

Bliža se čas obravnave letnih poročil družb, kar je verjetno najprimernejši trenutek tudi za realizacijo možnosti, ki jo svetom delavcev ponuja določba **drugega odstavka 80. člena ZSDU.** Določba se namreč glasi: »*Nadzorni svet oziroma upravni odbor družbe je dolžan na zahtevo predstavnikov delavcev najmanj enkrat letno obravnavati poročilo sveta delavcev o stanju na področju uresničevanja tega zakona v družbi s predlogom ukrepov in se do njega opredeliti.«* Z zadnjo novelo **Kodeksa upravljanja javnih delniških družb** pa je bila (v točki 12.4) ta določba nadgrajena še z ustreznim priporočilom dobrih upravljalskih praks.

Čeprav gre pri tem za izjemno priložnost za vse tiste, ki bi želeli nivo delavske participacije v svojih podjetjih dvigniti na višjo raven, pa je treba ugotoviti, da te priložnosti doslej niso v zadostni meri izkoriščali **ne sveti delavcev** (v Sloveniji je le peščica svetov delavcev, ki so pripravo vsakoletnega tovrstnega poročila uveljavili kot svojo redno prakso), **ne nadzorni sveti oziroma upravni odbori,** ki v nekaterih primerih teh poročil, če so jih že prejeli, niso obravnavali z zadostno resnostjo, ali pa so se (spričo popolnega nepoznavanja zakonodaje in tudi poslovnega bistva delavske participacije) glede njih **celo izrekli za »nepristojne«**. To slabo prakso je torej treba čim prej preseči in tovrstna poročila uveljaviti kot enega pomembnih inštrumentov, s katerimi lahko sveti delavcev prek nadzornih svetov oziroma upravnih odborov družb uveljavijo najrazličnejše potrebne ukrepe za **izboljševanje in izpopolnjevanje sistema soupravljanja** v svojih podjetjih. Zato v imenu Predsedstva ZSDS

**p o z i v a m,**

vse svete delavcev - člane združenja, da čim prej pripravijo ustrezna poročila za nadzorne svete oziroma upravne odbore svojih družb s predlogi konkretnih ukrepov v duhu zgoraj citirane določbe ZSDU.

Vse potrebne **strokovne podlage** za to smo v združenju pripravili že pred časom, najdete pa jih na spletni strani ZSDS, in sicer:

* ***Vsebina in pomen poročil SD nadzornemu svetu/upravnemu odboru*** - <http://www.delavska-participacija.com/priloge/92-1.doc>;
* ***Opomnik za pripravo poročil SD nadzornemu svetu/upravnemu odboru*** - <http://www.delavska-participacija.com/priloge/89-1.doc>;
* ***Primer konkretnega letnega poročila nadzornemu svetu*** - <http://www.delavska-participacija.com/priloge/2393-1.pdf>.

Lep pozdrav vsem in uspešno delo vam želim še naprej!

